ועדת החוקה, חוק ומשפט, כנסת 17, פרוטוקול מספר 542, 2008-05-20 14:00

מנחם בן-ששון: אני פותח את הישיבה.

מנחם בן-ששון: אנו נמצאים בהצעת חוק של חברי הכנסת מרינה סולודקין ומיכאל נודלמן - חוק החברות (תיקון מס' 8) (הודעה כי בעל מניה לא יכול להיות מעורב ביסוד חברה).

מנחם בן-ששון: הזכרתי את החוק הזה אתמול בהקשר אחר, בגלל כל מיני עסקי הונאות, פיזור המחאות והתחייבויות לא נאותות, והתכוננתי כבר לקראת הדיון של היום כי ראיתי את הזיקה.

מנחם בן-ששון: זה קשור, בהחלט, לעוד בעיות שיש לנו בציבור.

מנחם בן-ששון: חברת-הכנסת סולודקין תפתח בדברים.

מרינה סולודקין: ראיתי את הנוסח החדש של מרים אילני והיועצת המשפטית של הוועדה, ואני מאד מרוצה וזה מה שרציתי.

מרינה סולודקין: היה לנו 'בְּרוֹך' בוועדה בגלל המתמחה שלא הבין בדיוק על מה מדובר והחוק עבר בקריאה טרומית, והנוסח הזה הוא בדיוק מה שרציתי; היתה פרשה בתוך קהילת יוצאי ברית-המועצות, פרשת לרנר.

מרינה סולודקין: איש אחד שהיה לו משפט והיה גזר-דין, ופתאום רשם החברות נותן לו להקים חברה חדשה.

מנחם בן-ששון: עוד חברה, ועוד פעם לעשות עוולות.

מרינה סולודקין: אבל, עכשיו העבירה היא יותר מ-50 מליון שקל.

מנחם בן-ששון: בסיבוב השני.

מרינה סולודקין: בסיבוב השני.

מרינה סולודקין: לו היתה זיקה בין מערכת בתי-המשפט לבין רשם החברות, זה היה אחרת.

מרינה סולודקין: על כמה אלפי איש מדובר?

רעיסה חיריק: 3,000 איש נפלו.

מרינה סולודקין: 3,000 איש נפלו.

מרינה סולודקין: נפלו דוקא אנשים שלא כל כך מבינים בחוקי מדינת ישראל.

מרינה סולודקין: הם הלכו לרשם החברות וראו שהחברה נרשמה שם ושיש אפילו הצהרת הון לחברה - 20 מליון שקל שזה שווה כלום.

מרינה סולודקין: עכשיו יש מערכת משפטית, בתי-דין, אבל כסף אין.

מרינה סולודקין: הכסף נעלם.

מנחם בן-ששון: דוקטור סולודקין, הדברים חדשים.

מנחם בן-ששון: אנו משתדלים שהחוק יענה לא רק על פרשה אחת אלא על פרשיות אחרות.

מרינה סולודקין: בטח.

מנחם בן-ששון: היועצת המשפטית תרים לנו מסך מסעיפים 6 ו-7, ואחר כך אנו נקרא את התוכן.

אפרת רוזן: אומר כמה מלות הקדמה לפני שנגיע לנוסח עצמו.

אפרת רוזן: כמו שחברת-הכנסת סולודקין הראתה, מטרת התיקון היא לעגן בצורה סטטוטורית את דרך ואופן העברת המידע לגבי הוראות שניתנו לפי סעיף 7 לחוק החברות בין הנהלת בתי-המשפט לרשם החברות.

אפרת רוזן: אנו מדברים על סיטואציה שכבר הוחלט להרים מסך במצב מסויים כנגד אדם מסויים, ובית-משפט מחליט שהרמת המסך באותו מקרה לא מספיקה לבדה והוא גם קובע לפי סעיף 7 הוראות שלמעשה מונעות מאדם - זה יכול להיות עד לתקופה של חמש שנים - להיות מעורב באיזו שהיא דרך בייזום חברה נוספת.

אפרת רוזן: המטרה היא באמת להתמודד עם תופעות של יזמים שמנצלים באופן שיטתי את עקרון האישיות המשפטית הנפרדת ולמנוע מהם להטעות את הציבור.

אפרת רוזן: הצעת החוק במקור ניסתה לעגן את אופן העברת המידע, ואנו נראה שיש פה שתי גרסאות בעניין הזה.

אפרת רוזן: דבר נוסף, שנוסף בעקבות הצעה של משרד המשפטים, ואני מבינה שזה קולע גם להצעתה של חברת-הכנסת סולודקין מלכתחילה, הוא לקבוע שבמקרה שניתנו הוראות כאלה, אם האדם אף על-פי כן הצליח להיות מעורב בייזום חברה, תיקבע הרמת מסך אוטומטית לגביו.

אפרת רוזן: ברשותך, אני מציעה שניגש להצעת החוק.

מנחם בן-ששון: כן.

מנחם בן-ששון: הדברים בהירים.

מנחם בן-ששון: אני מוכרח לומר שזה דבר שלא היה ידוע לי קודם, ונעשה מובן עם החומרים ששלחתם.

אפרת רוזן: [קוראת סעיף 1, תיקון סעיף 7, בהצעת החוק: "1.

אפרת רוזן: בחוק החברות, התשנ"ט-1999 (להלן - החוק העיקרי), בסעיף 7 - (1) האמור בו יסומן '(א)' ובו, אחרי 'חמש שנים' יבוא '(בסעיף זה - תקופת ההגבלה)', ובסופו יבוא '(בסעיף זה - צו הגבלה)'.".] - זה איזה שהוא תיקון שהוא תיקון נוסח.

אפרת רוזן: עוד נאמר בסעיף 1 בהצעת החוק: "(2) אחרי סעיף קטן (א) יבוא: '(ב) בית המשפט ישלח לרשם החברות הודעה על צו ההגבלה ופרטיו'".

אפרת רוזן: גרסה ב' אומרת: "בית המשפט ישלח לרשם החברות העתק מצו ההגבלה".

אפרת רוזן: אני מציעה שנציגי הממשלה יציגו זאת.

מנחם בן-ששון: מיד נשמע זאת.

מנחם בן-ששון: תהיה לנו תמונה שלמה.

אפרת רוזן: עוד נאמר בסעיף 1(2): "(ג) מבלי לגרוע מהוראות סעיף 6," - זהו הסעיף שקובע הרמת מסך - "המפר את צו ההגבלה יהא חב בחובות החברה שבקשר אליה הופר הצו; בסעיף קטן, 'חובות' - חובות שנוצרו בתקופת ההגבלה'".

אפרת רוזן: בסעיף 2, בנושא תחילה, בהצעת החוק נאמר: "תחילתו של חוק זה ביום שיקבע שר המשפטים בצו".

אפרת רוזן: היעוץ המשפטי לוועדה מציע גרסה חלופית לדיון והיא לקבוע את סעיף התחילה, גם אם הוא סעיף תחילה דחוי, במפורש בחוק.

מנחם בן-ששון: כן, לעשות זאת אוטומטית, וזאת כדי שלא נחכה אם השר יהיה עסוק או משהו כזה.

אפרת רוזן: נכון.

מנחם בן-ששון: זה לקח שאנו למדנו.

מנחם בן-ששון: עורכת-הדין ממשרד המשפטים, בבקשה.

מרים אילני: משרד המשפטים תיאם את הנוסח, והכל היה בתיאום מלא.

מרינה סולודקין: אנו מודים לכם, כי אנו פעם ראשונה עובדים בצורה כל כך צמודה.

מנחם בן-ששון: נקווה שזה יהיה לברכה.

מרים אילני: מבחינה זו, אין לנו כמובן הערות.

מרים אילני: הדבר היחיד שנשאר פתוח זה הנושא הטכני:

מרים אילני: איך יועבר המידע מהנהלת בתי-המשפט לרשם החברות?

מרינה סולודקין: מה את מציעה?

מרים אילני: אני אומרת פה את עמדת שני הגופים שלא טרחו להגיע: רשם החברות והנהלת בתי-המשפט.

מרים אילני: הנהלת בתי-המשפט אומרת "אני מוכנה להעביר את זה בקובץ מייל ולא יותר מזה.

מרים אילני: אין מצב שאקליד אצלי את הנתונים ואעביר אותם כממשק לרשם החברות".

מרינה סולודקין: זה לא מספיק.

מרים אילני: רשם החברות אומר: "אם זה עובר אלי כקובץ מייל, אני צריך הערכה תקציבית של כמה תעלה לי העסקת אנשים שיצטרכו להקליד את הנתונים לתוך המחשב".

מרים אילני: הדבר החשוב כאן הוא שכאשר פקיד ירשום חברה, יהיה לו מול העיניים הבהוב: "האדם הזה לא יכול לפתוח".

מרים אילני: צריך שזה יוסדר.

מנחם בן-ששון: עורכת-הדין אילני, יש לי שאלה פשוטה: מבחינת תפקוד, האם זה משנה לנו האם זה יהיה באמצעות העתק או באמצעות הודעה?

מנחם בן-ששון: מה עדיף מהשניים?

מרים אילני: עדיף שיהיה ממשק מבחינת זה שלא ייווצר מצב שרשם החברות לא יקליד את זה, לא יקבל את זה ואז כל האחריות תוטל עליו.

מרים אילני: לכן, עדיף שזה יהיה כממשק.

אפרת רוזן: ממשק זה גרסה א': "הודעה על צו ההגבלה ופרטיו".

מרים אילני: כלומר, להעביר את הפרטים.

מרים אילני: אבל, הנהלת בתי-המשפט מתנגדת לזה בכל תוקף, והיא מוכנה להעביר רק את ההודעה עצמה במייל.

מרים אילני: רשם החברות אומר שהוא יוכל להתמודד עם זה, ובלבד שתהיה הערכה תקציבית לגבי כמה יעלה לו להעמיד פקיד שיעשה זאת.

מרים אילני: התקשרתי היום להנהלת בתי-המשפט לברר על איזה סדר-גודל מדובר.

מרים אילני: אין להם עדיין את הנתונים האלה, והם יכולים לבדוק את העניין.

מרים אילני: לכן, אני מציעה שלפעם הבאה אנו נבדוק את הנתון הזה.

מנחם בן-ששון: אין פעם הבאה.

מנחם בן-ששון: זה יהיה בקריאה שניה ובקריאה שלישית.

מרים אילני: לא.

מרים אילני: זה מה שהתכוונתי.

מנחם בן-ששון: אנו נעביר את זה עכשיו מלכתחילה.

מנחם בן-ששון: גברתי, הלכתחילה הוא "הודעה על צו הגבלה" וזה יהיה בנוסח הזה.

מנחם בן-ששון: אני מבין שזה עדיף מבין השניים מבחינת הניהול.

מנחם בן-ששון: אם אחר כך למישהו יהיה ערעור על זה, הוא יידע לבוא אלינו בדיון הבא ולהגיד שזה עולה כך וכך, ואני אשקול אם לקבל את דעתו או לא.

מנחם בן-ששון: חברי-הכנסת ישקלו אם לקבל את דעתו או לא.

מנחם בן-ששון: אם הלכתחילה הוא "הודעה על צו הגבלה ופרטיו", זה מה שיהיה בקריאה הראשונה.

מרים אילני: אינני יכולה להגיד שזה לכתחילה מבחינה חוקית.

מרים אילני: אלה עניינים טכניים.

מנחם בן-ששון: הבנתי שזה מבחינה תפקודית.

מרים אילני: הנהלת בתי-המשפט אומרת שהיא לא יכולה לעמוד בזה.

מנחם בן-ששון: זו פעם ראשונה שאני נתקל בבעיה הזאת.

מנחם בן-ששון: כמה מקרים כאלה של הרמת מסך יש בשנה?

אפרת רוזן: הוראות.

מרים אילני: אנו לא יודעים.

מנחם בן-ששון: אני שואל אותך:

מנחם בן-ששון: הרמת מסך - סעיף 7 - כמה יש בשנה?

מרים אילני: אני לא יודעת להגיד את זה.

מנחם בן-ששון: אבל, את תדעי להגיד לי את זה.

מרים אילני: אנו נבדוק את זה.

מנחם בן-ששון: בינתיים, זה יעבור לקריאה ראשונה עם "צו ההגבלה ופרטיו".

מרים אילני: בסדר.

מנחם בן-ששון: אני חושב שאני יכול להצביע.

אפרת רוזן: יש עדיין את סעיף התחילה.

מרים אילני: גם על סעיף התחילה קיימתי דיונים.

מרים אילני: אנו יכולים לעמוד בשנתיים או צו מוקדם יותר.

מנחם בן-ששון: לא הבנתי.

מנחם בן-ששון: למה לא תוך חודש?

מרים אילני: אין היערכות מחשובית לזה.

מרים אילני: גם אם זה בצורת פרטים וגם אם זה בצורת הודעה, הרשם היום יקבל את ההודעות האלה והן ייזרקו ואף אחד לא יתייחס אליהן.

מנחם בן-ששון: זה בכלל לא מקובל עלי.

מנחם בן-ששון: מה זה שנתיים?

מנחם בן-ששון: בשנתיים האיש הזה יספיק בינתיים לעשות שוב את כל הרמאויות שבעולם.

מרים אילני: בינתיים, אין שום דבר.

מנחם בן-ששון: מה זה יתן לי?

מנחם בן-ששון: עורכת-הדין אילני, אני לא מקבל את זה.

מרים אילני: הוספנו תיקון מהותי מאד של הרמת מסך אוטומטית, שזה אומר שזה שאתה הפרת את הצו לא עוזר לך.

מרים אילני: הקמת חברה כדי להסתתר, אבל זה לא עוזר לך.

אפרת רוזן: והאם את הסעיף הזה אתם מוכנים שתהיה לו תחילה מיידית?

מרים אילני: זה מיידית.

אפרת רוזן: כרגע סעיף התחילה זה לגבי הכל.

מרים אילני: סליחה.

מרים אילני: זה כך בטעות.

מרים אילני: זו תחילה מיידית, כי זה דין מהותי שחל מייד.

מרים אילני: אנו מבקשים שנתיים על העניין הטכני.

מנחם בן-ששון: על העניין הטכני אני לא נותן לכם שנתיים.

מנחם בן-ששון: אני רוצה שתסבירו לנו למה שנתיים.

מנחם בן-ששון: בינתיים, אני אשאיר את זה כך שזה יהיה חצי שנה מיום פרסומו.

מנחם בן-ששון: אנו יכולים לשנות זאת בקריאה שניה ובקריאה שלישית.

מרינה סולודקין: כן.

מנחם בן-ששון: גברתי, אחד מיידי, והשני הוא חצי שנה.

מנחם בן-ששון: אתם ודאי תצליחו לשכנע אותי שצריך שמונה חודשים ואני אקבל זאת.

מנחם בן-ששון: חברי-הכנסת, אני מבקש להעמיד את הצעת החוק להצבעה.

מנחם בן-ששון: מי בעד?

מנחם בן-ששון: מי נגד?

מנחם בן-ששון: ה צ ב ע ה בעד - פה אחד.

מנחם בן-ששון: נגד - אין נמנעים - אין הצעת חוק החברות (תיקון - מניעת אפשרות להקמת חברה ע"י בעל מניה שבית המשפט אסר עליו בעבר להיות מעורב בייסוד החברה), התשס"ז-2007, נתקבלה.

מנחם בן-ששון: הישיבה נעולה.

מנחם בן-ששון: תודה לכולם.